**TURÍCE 2021**

Možno sa vám stalo, keď sme ešte ako žiaci chodili do školy, že sme sa pri ústnej odpovedi snažili presvedčiť učiteľa, že máme pravdu. A myslím si, že sme to robili najmä preto, aby sme si zlepšili hodnotenie, známku. Aj dnes poznáme ľudí, ktorí už nechodia do školy a ktorí nám tvrdia, že 2 + 2 je päť, alebo čierne je biele a biele je čierne. A sú ochotní pre túto „svoju“ pravdu aj zomrieť.

V dnešnom evanjeliu sme počuli Ježišove slová: „Keď príde Tešiteľ, ktorého vám ja pošlem od Otca, **Duch pravdy**, on o mne vydá svedectvo.“

Existuje aj iná pravda, ako je tá „moja“? Ak som ochotný prijať túto Božiu pravdu, tak potom sa môžem vydať aj na Božiu cestu. Ale ak existuje iba „moja“ pravda, ťažko ma môže Boh viesť po svojej ceste. Ježiš vo Večeradle hovorí svojim apoštolom pred svojím Umučením: „Ešte veľa vám mám toho povedať, ale teraz by ste to nezniesli. **Keď príde on Duch pravdy, uvedie vás do plnej pravdy**.“

Čo to konkrétne znamená pre mňa, každého osobne? To, že jedine Duch Svätý, **Duch pravdy, ma uvádza do plnej pravdy nie iba na Turíce, alebo pri nedeľnej sv. omši, ale celý život**.

Je to tak, že Duch Svätý zostúpi na birmovke a potom vystúpi hore do neba, a nechá pobirmovaných „na pokoji“ aby si si robili, čo sa im zachce, alebo čo robili pred birmovkou? Alebo je to možno tak, že znechutený kňaz si povie: „Tak s mojimi veriacimi sa už nič nedá, ani kázeň si nezapamätajú, niektorí v kostole driemu a načo im to budem hovoriť, veď sa aj tak nič nemení k lepšiemu ... Alebo rodič si povie: „Načo budem stále napomínať svoje dieťa, veď som mu to povedal už stokrát, aj tak ma neposlúchne ...“ Nechám pravdu na pokoji, aby som mal pokoj?

Ale ak je naozaj niečo pravdivé, ak je to naozaj Pravda, potom som ako kresťan povinný ohlasovať túto pravdu, vydávať o nej svedectvo.

Pozrime sa, v akej situácii sa nachádzali učeníci, keď Ježiš vstal zmŕtvych. Boli zo strachu pred Židmi za zatvorenými dverami. A potom do tejto miestnosti vstúpil Ježiš, stal si doprostred a hovorí im: „Pokoj vám! **Prijmite Ducha Svätého**.“ A keď uvažujem ďalej, tak si môžem položiť otázku: „Čo má spôsobiť tento Duch Svätý? **Duch Svätý má premeniť strach, má premeniť hriech a pocit viny, ktorí majú títo učeníci, na odvahu, odpustenie a lásku**. A toto je Duch Svätý pripravený urobiť v živote každého veriaceho kresťana. A my sme veriaci a dúfam, že nie iba takí, ako sa to niekedy hovorí - „papieroví“. Ak som skutočný veriaci, tak používam Božiu silu, Božiu pravdu, Božieho Ducha, Božiu lásku ...

Keď hovoríme o Duchu Svätom, hovoríme aj o jeho daroch. Keď je to dar, tak nám ho ten, ktorý je Darcom, ponúka. A bolo by pre nás veľkou chybou, keby sme nedovolili Duchu Svätému, aby nás uviedol do plnej pravdy, keby sme jeho dary odmietli.

Pozrime sa na naše Slnko, na našu hviezdu. Keby tento fyzikálny objekt, táto obrovská guľa prestala svietiť a vydávať teplo, keby v nej prestali prebiehať termojadrové reakcie, do niekoľkých dní by klesla teplota pod bod mrazu, zamrzla by voda na povrchu, v rastlinách by prestala fotosyntéza, chýbal by kyslík. Život by sa možno ešte niekoľko rokov udržal pri sopkách, alebo geotermálnych prameňoch ... Bez Slnka by prestal existovať na našej Zemi život. Naša planéta by sa stala „mŕtvou“, blúdila by po nekonečnom Vesmíre.

A rovnako, bez pôsobenia Ducha Svätého, by nebol život na našej planéte. Lebo on je ten, ktorý dáva život. On je ten, ktorý je Boží architekt a inžinier. Všetko okolo nás bolo od Večnosti v jeho plánoch Stvorenia a Vykúpenia, aj spolu s Otcom a Božím Synom, aby to všetko bolo dokonalé.

A my, bratia a sestry, sme povolaní k tomu, aby sme objavovali túto „dokonalosť Stvorenia“. Aby sme postupne odkrývali Božie tajomstvo, Božie hlbiny, Božie srdce, ktorým je Duch Svätý. A Duch Svätý nám v tom chce pomáhať.

Pozrite sa na situáciu, keď boli apoštoli na päťdesiaty deň vo Večeradle, čo sa vtedy stalo: Strhol sa hukot z neba, spočinuli na nich ohnivé jazyky, a vtedy začali hovoriť „inými jazykmi“. A to nebolo iba nejaké lingvistické cvičenie, alebo intenzívna jazyková škola, ale bol to skutočný dôkaz, že sú poslaní do všetkých končín Zeme, ohlasovať Evanjelium, radostnú zvesť Ježiša Krista.

**Ak ja budem stále hovoriť iba svojím jazykom, tak potom nebude cezo mňa hovoriť Boh. Lebo môj jazyk môže byť príliš sebecký na to, aby ostatným ohlásil veľkú Božiu lásku.** Ak ja si neprestanem, prepáčte, že použijem taký výraz – mlieť iba svoje, - nikdy sa nestanem svedkom Ježiša Krista, svedkom jeho Pravdy. Toto je veľká zodpovednosť každého Pokrsteného.

Prepáčte, keď to inak poviem, že „na svete nie sme na dovolenke.“ Ak si myslíme, že kresťan bude mať nejaké výhody oproti neveriacim, aj to sa mýlime. Kresťan bude mať výhody Vykúpenia, ale bude mať aj zodpovednosť. Veľkú zodpovednosť vydávať svedectvo Pravde.

Dnes sme to počuli v druhom čítaní: „Každý dostáva prejavy Ducha na všeobecný úžitok.“ To znamená, nie iba pre seba, pre nás, ale pre všetkých. Samozrejme, že tieto prejavy Ducha môžu byť aj pre nás a zároveň aj pre všetkých len vtedy, keď si otvorím svoje srdce Pánu Bohu. A keď budem vzývať Ducha Svätého o pomoc. Tak, ako to robili apoštoli, ako to robila Panna Mária – zotrvávali na modlitbách. Ak sa nemodlím, ak nemám čas na Pána Boha, potom Duch Svätý nemôže veľa urobiť. Ani vo mne, ani okolo mňa. A hoci dnes sa nám končí Veľkonočné obdobie a možno touto sv. omšou sa nám končí duchovný program tohto dňa, alebo aj celého týždňa, **program Ducha Svätého pokračuje**. Ak som si toho vedomý, potom budem nakontaktovaný a spojený s ním nielen teraz, ale aj po ostatné dni svojho života.

**Príď Duchu Svätý, naplň srdcia svojich veriacich a zapáľ v nás oheň svojej lásky, ktorý nikdy nezhasne, Amen**.